Perussuomalaisten puheenjohtaja Timo Soini pettyi, koska enemmistö kansanedustajista tuki samaa sukupuolta olevien avioliittoja.

– Minulle avioliitto on miehen ja naisen liitto myös tästä eteenpäin. En muuta omaa kantaani, Soini sanoi perjantaina eduskunnassa.

– Ensimmäistä kertaa biologisesta juurettomuudesta tehdään lapselle normaalitila, hän syytti.

Soini ei kuitenkaan ollut järin innostunut siitä, että perussuomalaiset nostaisi asian esiin seuraavissa hallitusneuvotteluissa, jos puolue on niissä mukana.

– Luulen, että hallitusneuvotteluissa puhutaan Suomen taloudesta ja työllisyydestä. Tämän tyypin asiat ovat tuskin pöydällä, Soini muotoili.

– Katsotaan nyt vaalit ensin. Kuka voittaa ja kuka häviää, hän kuitenkin jatkoi.

Soinilta kysyttiin voisiko seuraava hallitus vielä kävellä eduskunnan kannan yli.

– Totta kai jokainen hallitus voi tehdä hallituksen esitykset ja tuoda eduskuntaan millaiset esitykset tahansa. Monennäköisiä esityksiähän on muuteltu, Soini vastasi.

– Tätä on turha lähteä ennakoimaan. Tämän päivän tulos oli tässä, hän kuitenkin jatkoi.

Perussuomalaisten rivit säröilivät eduskunnan äänestyksessä, sillä Arja Juvonen äänesti ainoana puolueen edustajana sukupuolineutraalin avioliittolain puolesta Soinin tahdon vastaisesti.

– Olen tietysti tottunut siihen, että kun ihmiset sitoutuvat vaaliohjelmaan niin se tarkoittaa, että sellaisen puolesta äänestetään, Soini sanoi.

– Tässä tuli poikkeus ja äänestäjät päättävät vaaleissa Juvosen kohtalosta, hän muotoili.